U gadduresu hè parlatu in i cumuni è paesi di a pruvincia di Tarranoa-Tempiu è Sassari: Tempiu, Alzachena, Caragnani, Agghju, Bultigghjata, Lungoni, A Matalena, Locusantu, Palau, Aglientu, Trinitài d'Agultu è Vignola, Telti, Badesi, Viddalba (SS), Sant'Antoni di Gaddura, Loiri Poltu Santu Paulu, è Santu Tiadoru (OT). Fora da i cunfini storichi di a Gaddura, hè parlatu à Erula (SS), è, incù u dialettu castiddanesu, in i cumuni di Vaddidoria (SS) (Codaruina) è Santa Maria di Cucina (SS) ma eppuri hè spartu in parti di i cumuna sardofuni di Budoni è Perfugas (SS). A variità parlata annant'à l'isula di A Matalena (Isulanu) hè cunsidarata da certi comu un dialettu Corsu sputicu, par via di carattiristichi cumuni à u corsu ughjincu, comu a mancanza di rutacisimu cunsunanicu ""r"" -> ""l"" è l'articuli in ""u"" e ""i"". Bench'è cumpresi in a Gaddura, inveci, Tarranoa, Luras, Padru, è Monti sò paesi sturicamenti di lingua sarda luguduresa, com'è una parti di u tarritoriu di Golfu Aranci. I varianti parlati in Casteddu Sardu (SS) è in u nordu di l'Anglona à Sedini (SS), La Muddizza è La Ciaccia di Vaddidoria (SS) sò dialetti mizani trà u gadduresu è u sassaresu, cù influenzi maiori da parti di 'ss'ultimu.